कैप्टन व रंधावा को शो-कॉज नोटिस; पूर्व मंत्री ने कहा- CM ने थूक कर चाटने वाली बात की
Gangster-turned-MLA Mukhtar Ansari Jail Facilities - उत्तर प्रदेश के गैंगस्टर मुख्तार अंसारी पर पंजाब में शुरू हुआ सियासी घमासान बढ़ता जा रहा है। मुख्यमंत्री भगवंत मान और पूर्व CM कैप्टन अमरिंदर सिंह के ट्वीट और पूर्व डिप्टी CM सुखजिंदर रंधावा की प्रेस कॉन्फ्रेंस
उत्तर प्रदेश के गैंगस्टर मुख्तार अंसारी पर पंजाब में शुरू हुआ सियासी घमासान बढ़ता जा रहा है। मुख्यमंत्री भगवंत मान और पूर्व CM कैप्टन अमरिंदर सिंह के ट्वीट और पूर्व डिप्टी CM सुखजिंदर रंधावा की प्रेस कॉन्फ्रेंस के बाद विवाद और बढ़ गया है। जेल विभाग की तरफ से कैप्टन व रंधावा को शो-कॉज नोटिस भेजा गया है। इस पर रंधावा ने कहा कि CM ने थूक कर चाटने वाली बात की।
पंजाब सरकार के जेल मंत्रालय की और से जारी नोटिस में साफ लिखा गया है कि UP सरकार की तरफ से बार-बार मांग किए जाने पर भी अंसारी को पंजाब में रोका गया। UP सरकार द्वारा कोर्ट में एप्लिकेशन देने के बाद वकीलों की फीस का बोझ पंजाब सरकार पर पड़ा। यह कुछ भी पब्लिक इंटरेस्ट में नहीं था। इसलिए 55 लाख रुपए की फीस दोनों से बराबर वसूली जानी चाहिए।
इस शो-कॉज नोटिस में 15 दिन का समय देकर जवाब मांगा गया है कि यह फीस उनसे क्यों ना वसूली जाए।
अब पढ़िए शो-कॉज नोटिस में क्या लिखा है:-
पूर्व डिप्टी CM सुखजिंदर सिंह रंधावा ने भी ट्विटर पर इसका जवाब दिया है। रंधावा ने कहा- भगवंत मान मुझे आपका नोटिस मिला है। जैसा की अपेक्षित था, आपने एक बार फिर से थूक कर चाटने वाली बात की है। क्योंकि अब जो नोटिस दिया गया है वह 17.60 लाख रुपए के लिए है, न कि 55 लाख के लिए। चूंकि मैं ट्विटर-ट्विटर नहीं खेलता, इसलिए कानूनी कार्रवाई कर तुम्हें सबक जरूर सिखाऊंगा।
CM मान ने रंधावा की कैप्टन को लिखी चिट्‌ठी जनतक की
वहीं सीएम भगवंत मान ने एक और ट्वीट करते हुए सुखजिंदर रंधावा के कैप्टन अमरिंदर सिंह को लिखे गए एक खत की कॉपी को जनतक कर दिया है। CM मान ने ट्वीट में कहा है- जेल मंत्री कह रहे हैं मुझे कुछ नहीं पता, मुख्यमंत्री कह रहे हैं मैं अपने जीवन में कभी अंसारी से नहीं मिला, जेल में कौन आया कौन गया, किसे पता?? यह, पत्र सार्वजनिक कर रहा हूं, लोगों को पता चलना चाहिए कि कितनी अनुभवी सरकार चलाते थे। जल्द ही और खुलासे होंगे...
सीएम ने इस ट्वीट के साथ खत के दो पेज भी शेयर किए हैं। यह खत 1 अप्रैल 2021 को लिखा गया था, जब कैप्टन अमरिंदर सिंह मुख्यमंत्री और सुखजिंदर सिंह रंधावा जेल मंत्री थे। अंसारी को लेकर सुखजिंदर रंधावा की तरफ से यह खत कैप्टन अमरिंदर सिंह को लिखा गया। जिससे स्पष्ट होता है कि गैंस्टर अंसारी के बारे में कैप्टन अमरिंदर सिंह को भी पता था और सुखजिंदर रंधावा को भी।
अब पढ़िए खत में क्या लिखा:-
मान-योग कैप्टन साहिब, मैं आपका ध्यान एक बेहद संवेदनशील मामले की ओर आकर्षित करना चाहता हूं। चूंकि यह मामला मेरे अधिकार क्षेत्र में जेल विभाग से संबंधित है, इसलिए मैं बताना चाहूंगा कि उत्तर प्रदेश के विधायक मुख्तार अंसारी, जिनके खिलाफ विभिन्न आपराधिक धाराओं के तहत मामला दर्ज किया गया है, वर्तमान में रोपड़ जेल में बंद हैं।
यह मामला पिछले कुछ समय से राजनीतिक तूल पकड़ता जा रहा है। इस मुद्दे को विपक्ष ने विधानसभा में भी उठाया था। अब माननीय सुप्रीम कोर्ट ने भी मुख्तार अंसारी को पंजाब से उत्तर प्रदेश शिफ्ट होने का आदेश दिया है। मीडिया द्वारा लगातार उठाए जा रहे सवालों के कारण यह विषय न सिर्फ जेल विभाग बल्कि राज्य सरकार के लिए भी चिंता का विषय बन गया है।
मैं आपको यह स्पष्ट करना चाहता हूं कि मुझे ठीक से नहीं पता कि विभिन्न गंभीर आपराधिक मामलों का यह आरोपी, जो उत्तर प्रदेश का निवासी है, पंजाब की जेल में क्यों बंद है। आप अच्छी तरह जानते हैं कि गंभीर अपराधियों/गैंगस्टरों के बारे में मेरी व्यक्तिगत राय क्या है। यहां तक ​​कि मुझे अक्सर गैंगस्टरों से धमकियां मिलती थीं, जिसके कारण आपने मुझे बुलेट प्रूफ वाहन और अन्य कड़ी सुरक्षा प्रदान की है।
मुख्तार अंसारी का मामला बार-बार उठाए जाने और मीडिया द्वारा लगातार पूछे जा रहे सवालों के संबंध में मैं स्पष्ट जवाब नहीं दे पा रहा हूं। हालांकि जेल विभाग मेरे अधीन है, फिर भी किसी भी कैदी को रिहा करने या दाखिल करने में विभाग का कोई हाथ नहीं है। चूंकि गृह विभाग आपके पास है, इसलिए मैं आपसे अनुरोध करना चाहूंगा कि मुख्तार अंसारी के संबंध में स्थिति स्पष्ट करें और मीडिया और विपक्षी दलों द्वारा उठाए गए सवालों का पर्याप्त उत्तर दें, ताकि सरकार और पार्टी इस मामले में अच्छा कर सकें।
मैं यह भी बताना चाहता हूं कि इस मामले में गृह विभाग मेरी जानकारी के बिना भी समय-समय पर सीधे तौर पर हस्तक्षेप करता रहा है। आप जानते हैं कि मैंने तथा मेरे विभाग के अधिकारियों ने आपसे व्यक्तिगत रूप से मिलकर इस संबंध में जानकारी दी थी। मुख्तार अंसारी की वजह से कांग्रेस पार्टी की स्थिति भी ख़राब होती जा रही है।
सरकारी अधिकारियों के साथ मेरी लखनऊ की आधिकारिक यात्रा के दौरान भी, मुख्तार अंसारी को लेकर मीडिया और वहां के भाजपा से जुड़े मंत्री ने मुझ पर व्यक्तिगत हमला किया था। राज्य में विधानसभा चुनाव बहुत करीब हैं और मैं नहीं चाहता कि विपक्षी दल और मीडिया इस मामले को और अधिक तूल दें, कृपया तत्काल कार्रवाई करें और मामले को मीडिया के सामने स्पष्ट करें। मैं आपको विश्वास दिलाता हूं कि इस मामले में मेरे विभाग का कोई भी अधिकारी या कर्मचारी दोषी पाया जाएगा तो उसे बख्शा नहीं जाएगा।
CM मान की तरफ से ट्‌वीट किया गया खत:-
ऐसे शुरू हुआ विवाद
CM ने कहा- कैप्टन-रंधावा से वसूलेंगे खर्चा
CM मान ने रविवार को ट्वीट करके कहा-'' UP के गैंगस्टर अंसारी को अपनी दोस्ती निभाने के लिए पंजाब की जेल में रखने और उसका केस सुप्रीम कोर्ट में लड़ने की 55 लाख फीस पंजाब के खजाने से नहीं दी जाएगी। यह पैसा तत्कालीन मुख्यमंत्री कैप्टन अमरिंदर सिंह और जेल मंत्री सुखजिंदर सिंह रंधावा से वसूला जाएगा। भुगतान नहीं करने की स्थिति में उनकी पेंशन और अन्य सरकारी लाभ रद्द कर दिए जाएंगे।
कैप्टन बोले- मैं हाईकोर्ट जाऊंगा
इस पर कैप्टन ने CM मान के बयान को मूर्खतापूर्ण बताया। एक इंटरव्यू में कैप्टन ने यहां तक कह दिया कि भगवंत मान कोशिश कर लें पैसे रिकवर करने की, मैं हाईकोर्ट लेकर जाऊंगा। वह चाहें तो सब कुछ सहूलियतें बंद कर दें। मान के 2 साल रह गए, उसके बाद इसे नीचे लाकर जमीन पर नाक रगड़ेंगे। मान ने सारी उम्र चुटकुले सुनाए हैं तो अब भी वहीं सुना रहे हैं।
रंधावा बोले- कोई पेमेंट नहीं की
वहीं रंधावा ने कहा अंसारी मामले में उन्होंने कोई पेमेंट नहीं की और फाइल लौटा दी थी। उन्होंने CM मान से पूछा कि जब कोई पेमेंट ही नहीं हुई, संबंधित व्यक्ति को उसके पैसे ही नहीं गए तो उनसे रिकवरी किस बात की?। रंधावा ने कहा कि CM भगवंत मान उन्हें रिकवरी नोटिस तो भेजें, कोर्ट में मानहानि का केस करूंगा।